CELEX: 32010D0073
Language: sk
Date: 2010-01-25 00:00:00
Title: 2010/73/: Rozhodnutie Rady z  25. januára 2010 o zrušení rozhodnutia 2009/472/ES a o následných krokoch po ukončení konzultácií s Mauritánskou islamskou republikou na základe článku 96 revidovanej Dohody o partnerstve AKT – ES

10.2.2010   
            
            
               SK
            
            
               Úradný vestník Európskej únie
            
            
               L 37/50
            
         ROZHODNUTIE RADY
   z 25. januára 2010
   o zrušení rozhodnutia 2009/472/ES a o následných krokoch po ukončení konzultácií s Mauritánskou islamskou republikou na základe článku 96 revidovanej Dohody o partnerstve AKT – ES
   (2010/73/EÚ)
   RADA EURÓPSKEJ ÚNIE,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom na strane druhej podpísanú 23. júna 2000 v Cotonou (1) a revidovanú 25. júna 2005 v Luxemburgu (2) (ďalej len „dohoda o partnerstve AKT – ES“), a najmä na jej článok 96,
   so zreteľom na Vnútornú dohodu medzi zástupcami členských štátov zasadajúcich v Rade o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve krajín AKT – ES (3), a najmä na jej článok 3,
   so zreteľom na návrh Európskej komisie,
   keďže:
   
               (1)
            
            
               Mauritánska islamská republika zrealizovala konsenzuálne riešenie krízy vymedzené vhodnými opatreniami stanovenými v rozhodnutí Rady 2009/472/ES zo 6. apríla 2009 o ukončení konzultácií s Mauritánskou islamskou republikou na základe článku 96 revidovanej dohody o partnerstve AKT – ES (4).
            
         
               (2)
            
            
               Mauritánska islamská republika obnovila ústavný poriadok.
            
         
               (3)
            
            
               Na podporu stability krajiny a zabránenie ďalšiemu porušovaniu základných prvkov uvedených v článku 9 dohody o partnerstve AKT – ES je potrebné presadzovať inkluzívny vnútroštátny dialóg za účasti všetkých relevantných a zainteresovaných politických a sociálnych aktérov a obnoviť spoluprácu.
            
         
               (4)
            
            
               Rozhodnutie 2009/472/ES by sa preto malo zrušiť a malo by sa pokračovať v politickom dialógu s Mauritánskou islamskou republikou s cieľom posilniť demokraciu, predchádzať protiústavným zmenám vlády, reformovať inštitúcie a úlohu ozbrojených síl, zabezpečiť dobrú politickú a hospodársku správu, posilniť právny štát a ľudské práva, ako aj obnoviť inštitucionálnu a mocenskú rovnováhu,
            
         PRIJALA TOTO ROZHODNUTIE:
   Článok 1
   Rozhodnutie 2009/472/ES sa týmto zrušuje.
   Článok 2
   Politický dialóg s Mauritánskou islamskou republikou na základe článku 8 dohody o partnerstve AKT – ES sa povedie spôsobom stanoveným v liste, ktorý sa nachádza v prílohe k tomuto rozhodnutiu.
   Článok 3
   Toto rozhodnutie nadobúda účinnosť dňom jeho prijatia.
   Platí do 25. januára 2012. V prípade potreby ho možno prehodnotiť na základe monitorovacích misií Európskej únie.
   Článok 4
   Toto rozhodnutie sa uverejní v Úradnom vestníku Európskej únie.
   
      V Bruseli 25. januára 2010
      
         
            Za Radu
         
         
            predsedníčka
         
         C. ASHTON
      
   
   
      (1)  Ú. v. ES L 317, 15.12.2000, s. 3.
   
      (2)  Ú. v. ES L 209, 11.8.2005, s. 27.
   
      (3)  Ú. v. ES L 317, 15.12.2000, s. 376.
   
      (4)  Ú. v. EÚ L 156, 19.6.2009, s. 26.
   
      PRÍLOHA
      Vážený pane,
      S veľkým uspokojením sme zaznamenali obnovenie ústavného poriadku v Mauritánii, ktoré bolo dôsledkom zrealizovania väčšiny opatrení stanovených v dakarskej dohode a ktoré vyvrcholilo Vaším vymenovaním za hlavu štátu. Preto Vám s radosťou potvrdzujeme úplné obnovenie spolupráce medzi Európskou úniou a Mauritánskou islamskou republikou.
      Poznamenávame, že v súlade s ustanoveniami článku 4-VII dakarskej dohody sa jednotlivé politické zoskupenia, ktoré dohodu podpísali, zaviazali v záujme upevnenia národného zmierenia a demokracie pokračovať v inkluzívnom vnútroštátnom dialógu a tento dialóg zintenzívniť. Ako uviedli členovia medzinárodnej kontaktnej skupiny na svojom poslednom zasadnutí 10. septembra 2009, je žiaduce, aby sa tento dialóg uskutočnil. Už teraz je povzbudzujúce, že jednotlivé strany sú pripravené zúčastniť sa dialógu. Niektoré fundamentálne problémy, ktoré sa uvádzali ako základné príčiny prevratu zo 6. augusta 2008, je samozrejme ešte potrebné vyriešiť. Medzi témy dialógu uvedeného v dakarskej dohode patrí posilnenie demokracie, predchádzanie protiústavným zmenám vlády, reforma inštitúcií a úlohy ozbrojených síl, dobrá politická a hospodárska správa, posilnenie právneho štátu a ľudských práv, ako aj obnovenie inštitucionálnej a mocenskej rovnováhy. Bezpečnostné hrozby, ktoré vznikli v Mauritánii, vyzdvihujú potrebu venovať sa v tomto dialógu bezpečnostným otázkam vrátane prepojenia medzi bezpečnosťou a rozvojom.
      Európska únia prikladá veľký význam všetkým otázkam, ktoré sa týkajú stability Vašej krajiny, vrátane uvedených tém. Vzhľadom na to, že ide o otázky obojstranného záujmu, a so zreteľom na rozsah spolupráce Európskej únie s Mauritániou v oblasti správy vecí verejných navrhujeme, aby sa politický dialóg medzi Mauritániou a Európskou úniou podľa článku 8 dohody o partnerstve AKT – ES posilnil a nadobudol pravidelnú a štruktúrovanú podobu. Praktické postupy a referenčný rámec tohto dialógu sa budú musieť vymedziť vzájomnou dohodou medzi Vašou vládou a vedúcimi diplomatických misií Európskej únie v Mauritánskej islamskej republike.
      Jedným z cieľov tohto dialógu bude presadzovanie už uvedeného inkluzívneho vnútroštátneho dialógu a podrobné monitorovanie jeho výsledkov. Domnievame sa, že podmienky a prekážky, ktoré sťažujú nadviazanie tohto dialógu, by bolo možné prekonať, ak by sa rokovania jednotlivých mauritánskych strán zamerali na budúcnosť a nevenovali pozornosť požiadavkám a rozporom súvisiacim s nedávnou minulosťou.
      Na záver konštatujeme, že Európska únia podporí úsilie Mauritánie o prekonanie sociálno-ekonomických a politických ťažkostí, ktorým čelí v dôsledku dlhého obdobia politickej krízy súvisiacej s prevratom z augusta 2008, so svetovou hospodárskou krízou a novými bezpečnostnými a teroristickými hrozbami.
      S úctou,
      V Bruseli 25. januára 2010
      
         
            Za Európsku komisiu
         
         José Manuel BARROSO
      
      
         
            Za Radu Európskej únie
         
         C. ASHTON